**"АСУДЖАН Я ЛЮБОЎЮ ПАЖЫЦЦЁВА..."**

**Літаратурнае свята**

*Сцэна нагадвае кватэру. Справа і злева – сталы з тэлефонам. На адным са сталоў – партрэт Аркадзя Куляшова, на другім – фатаграфія М.П. Шмырова. На цэнтральнай сцяне – плакат "Асуджан я любоўю пажыццёва", пад ім – сямейныя фатаграфіі паэта ў рамках. Уверсе – экран для фільма. Абапал сцэны прымацаваны плакаты: "Я – акіяна жытняга калоссе, мільёны лёсаў змешчаны ў маім", "Бывай, абуджаная сэрцам, дарагая...".*

*Гучыць песня "Алеся" (словы А. Куляшова, музыка І. Лучанка).*

**Вядучая.** Добры дзень! Перш чым пачаць нашу гутарку, просім прыслухацца да слоў песні.

**Вядучы.** *(пасля невялікай паўзы).* "Бывай, абуджаная сэрцам, дарагая", – такімі ласкава-шчымлівымі словамі звяртаўся Аркадзь Куляшоў да сваёй каханай.

**Вядучая.** Аркадзь Куляшоў. Яго называлі салаўём паэзіі. І мы, прысвячаючы яму і яго творчасці сённяшняе свята, пастараемся пераканаць вас у тым, што так яно і было.

*Гучнасць запісу песні "Алеся" ўзмацняецца.*

**Вядучы.** Песня Ігара Лучанка і Аркадзя Куляшова "Алеся", што загучала на пачатку сямідзесятых, імгненна стала шлягерам.

*Вядучыя становяцца злева і справа ад сцэны і глядзяць за тым, як на сцэну выходзіць Паэт, падыходзіць да аднаго са сталоў. Музыка паступова сцішваецца.*

**Паэт.**

Пайшла, пакінуўшы мне золкі і туманны,

Палынны жаль смугой ахутаных дарог,

Каб я хвілінны боль і горыч гэтай раны

Гадамі ў сэрцы заглушыць сваім не мог...

("Бывай…")

**Вядучая**. Гучала адусюль, уражваючы слухача не толькі прыгажосцю, але і незвычайнай чысцінёй і пяшчотнасцю эмоцый паэтычнага слова.

**Вядучы**. Аўтару слоў, Аркадзю Куляшову, чалавеку амаль "юбілейнага ўзросту", пачалі тэлефанаваць сябры, прыяцелі, знаёмыя – аматары яго паэзіі.

*Чуецца тэлефонны званок, за адным сталом – Паэт, за другім – Сябар.*

**Сябар**. Добры дзень, Аркадзь!

**Паэт.** Добры.

**Сябар.** Тэлефаную пад уражаннем тваёй песні "Алеся". Я ў захапленні. Шчыра кажу: парадаваў, парадаваў.

**Паэт.** Я таксамы рады, што ты рады...

**Сябар.** Ведаеш, я не думаў, што ты такі малады душой.

**Паэт.** Добра ж ты ведаеш маю паэзію... (*кладзе трубку).*

**Сябар.** *(нейкую хвіліну слухае кароткія гудкі і, разгублены, таксама кладзе трубку і ідзе за кулісы).*

**Паэт**.

Бывай, абуджаная сэрцам, дарагая,

Чаму так горка, не магу я зразумець.

Шкада заранкі мне, што ў небе дагарае

На ўсходзе дня майго, якому ружавець.

("Бывай...")

*Зноў чуецца тэлефонны званок.*

**Крытык.** Алё, алё...

**Паэт.** Я слухаю.

**Крытык.** Добры дзень, славуты паэт Беларусі.

**Паэт**. Ну, гэта ўжо занадта...

**Крытык**. Я не раю табе быць надта сціплым, асабліва пасля таго, як ты напісаў такую песню. Калі б я не ведаў твайго ўзросту, падумаў бы, што радкі належаць зусім маладому паэту. "Пайшла, пакінула мне золкі і туманны, палынны жаль смугой ахутаных дарог..."

**Паэт**. Добра ж ты ведаеш маю паэзію...

**Крытык.** Так, я ведаю і люблю твае вершы. Некаторыя нават на памяць вывучыў. А твой новы верш "Алеся"...

**Паэт**. Шчыра кажучы, гэта не новы верш.

**Крытык**. Як – не новы?

**Паэт**. Я напісаў гэты верш, калі мне было чатырнаццаць гадоў, я яшчэ вучыўся ў школе... (*кладзе трубку).*

**Вядучая.** Сапраўды, пісаць Аркадзь Куляшоў пачаў вельмі рана. Першы яго верш з'явіўся на старонках клімавіцкай акруговай газеты "Наш працаўнік" у 1926 г.

**Вядучы.** Праз год было змешчана каля дзесяці вершаў у газеце "Магілёўскі селянін", а адзін верш быў надрукаваны нават у рэспубліканскай газеце "Беларуская вёска".

**Вядучая.** У 1928 г., калі юнаку было чатырнаццаць гадоў, у часопісе "Полымя" з'явіўся яго верш "Бывай" – першы варыянт песні "Алеся", якая сёння набыла шырокую папулярнасць,дзякуючы музыцы Ігара Лучанка і выкананню яе ансамблем "Песняры".

*Гучыць песня "Алеся". Зацямненне. На экране – заключныя кадры фільма "Край крынічны".*

**Паэт.**

Ці помніш першае нясмелае прызнанне?..

Над намі жаўранкам звінеў і плакаў май.

Назаўтра золкае, туманнае світанне,

Суровы позірк твой і мой нямы адчай.

Пайшла, ніколі ўжо не вернешся, Алеся.

Бывай, смуглявая, каханая, бывай.

Стаю на ростанях былых, а з паднябесся

Самотным жаўранкам звініць і плача май.

("Бывай...")

**Вядучы.** Першае каханне. Няспраўджанае, непадзеленае, безнадзейнае ці шчаслівае... Каго яно не абмінула? І ці для многіх засталося адзіным?

**Вядучая.** Моцным было пачуццё юнага паэта да дзяўчыны з імем Алеся.

**Вядучы.** Каханне чатырнаццацігадовага хлапчука да шаснаццацігадовай дзяўчыны было толькі марай, летуценнем. Але мара гэтая аказалася роднаснай таму моцнаму ўздыму, які выклікала яшчэ ў васьмігадовага Аркадзя высокая паэзія. Ён рос настолькі ўражлівым, што не мог без слёз чытаць паэму Міхаіла Лермантава "Мцыры".

**Крытык.** Беларуская паэзія не ведала, здаецца, другога такога ранняга і хуткага творчага ўзыходу. У шаснаццаць гадоў першая кніга "Росквіт зямлі", у васямнаццаць – яшчэ дзве: "Па песню, па сонца!" і "Медзі дождж".

**Сябар.** Але Куляшоў не спыняецца на дасягнутым, яго не задавальняе напісанае, ён шмат працуе над удасканаленнем свайго паэтычнага майстэрства.

**Крытык.** Вынікам яго ўпартых пошукаў сталі вершы 1938–1940-х гг., якія склалі нізку пад назвай "Юнацкі свет".

**Сябар**. Красою і свежасцю палоняць вершы "Юнацкага свету", тут сама маладосць расказвае пра сябе, даверліва, адкрыта. Вось верш "Бюро даведак".

**Паэт** (*бярэ ручку і піша) .*"Выпускнік вясковай сямігодкі..."

*На сцэну выходзяць Юнак і Дзяўчына.*

**Юнак.**

Выпускнік вясковай сямігодкі

Падышоў пад школьны ганак. Сходкі

На спякоце летняй млеюць, спяць,

Узыходзіць ён:

Ледзь-ледзь рыпяць.

Ён вучыўся тут гадоў з сямі,

Потым свет пабачыў не ў лятунках,

Тросся ў пасажырскіх па чыгунках –

Адвыкаў ад школьнае сям'і.

Не адвык.

Цяпер рашае гэтак...

**Паэт.**

Ад дажджу зайдуся, ад расы,

Кінуся ва ўсе бюро даведак,

Пазнаходжу хлопцаў адрасы.

**Дзяўчына.**

3 невядомае для нас прычыны

Не з хлапцоў пачаў ён, а з дзяўчыны

Пошукі вандроўныя свае

(А для гэтага прычын стае).

Вопратка яго з дажджу дыміцца –

Ён яшчэ пад сонцам не прасох;

Шлях размыты,

На траве пясок...

Тут прайшла нядаўна навальніца.

Кій нясе.

У бакавой кішэні

Залатое вечнае пяро.

Хмар апошніх адплываюць цені,

На краю сяла стаіць бюро.

**Юнак.**

Ён бяжыць з гары,

Мінае гаці...

Там жыве тае дзяўчыны маці,

У яе даведку можна ўзяць.

А яна? Падумае, што зяць.

Цяжка дыша, адчыняе дзверы,

У руках пяро з лістком паперы –

Вось і скончыў пошукі свае...

Вось і маці. Ён пазнаў яе. Дзяўчына.

Маці зяця кліча да стала,

Шчасця міскай поўнаю частуе,

Згадвае пра дочку дарагую,

Што ў гасцях нядоўга пабыла.

Як гасціла тут і як даўно,

І куды паехала – патроху

Маці ўсё раскажа. У акно

Госць глядзіць на доўгую дарогу.

**Юнак.**

А назаўтра

Затапіла печ...

А яму дамоў збірацца трэба,

Толькі шкода (вось якая рэч!)

І хацінкі гэтае і неба.

**Дзяўчына.**

А чаму – не знае сам як след.

Ён не муж дзяўчыны, не каханак.

А яна яму, як светлы ранак,

Як юнацкі непаўторны свет.

*Юнак і Дзяўчына, узяўшыся за рукі, ідуць на левы бок сцэны.*

**Паэт.**

Маці за руку мяне ўзяла,

Колькі слоў сказала напаследак,

Адрас ёсць! Дыміць бюро даведак

Пад гарою на краю сяла.

("Бюро даведак")

*Паэт набірае нумар тэлефона. Пасля гудка на сцэне з'яўляецца Алеся, бярэ трубку тэлефона, што стаіць на другім стале.*

**Алеся**. Алё...

**Паэт**. Аляксандра Васілеўна? Алеся?

**Алеся.** Так.

**Паэт.** Я рады чуць твой голас.

**Алеся**. І мне прыемна чуць цябе, Аркадзь.

**Паэт**. Як жывеш, Алеся?

**Алеся**. Лепш не пытайся. У мяне гора, Аркадзь. Памёр дарагі мне чалавек.

**Паэт.** Прабач, не ведаў. Ты, напэўна, таму і не адказала на мой апошні ліст?

**Алеся**. Так, Аркадзь, даруй, калі ласка, за маўчанне: зноў нада мною цёмныя хмары гора, і я не магу ні думаць пра што-небудзь іншае, ні пісаць...

**Паэт.** Магчыма, усё было б інакш, калі б ты паслухалася майго голасу ў той далёкі год...

**Алеся.** Тады ўсе мае мары і жаданні былі скіраваныя да адной мэты: вучыцца, спазнаць іншае жыццё. І не аднаму табе я адмовіла, многія могуць на мяне крыўдаваць. А я рвалася, ляцела ў марах і наяве і проста ненавідзела ўсіх, хто мяне затрымліваў.

**Паэт.** Нават так?...

**Алеся.** Так. У мяне не было іншага выбару; ці замуж, ці ехаць вучыцца. А там – новыя інтарэсы, новыя людзі, а ты – недзе ў мінулым, і нават не паспрабаваў наблізіцца, пазнаёміцца. Адна справа – дзеці, і зусім іншая – сталыя, дарослыя, даводзіцца пазнаваць сяброў дзяцінства нанова. А мы так і не сустрэліся зноў, і што ты за чалавек на самай справе – я так і не ведаю.

**Паэт.** Я таксама...

**Алеся.** Вось і ўся праўда, Аркадзь. Прабач, я больш не маю сіл гаварыць. Бывай.

**Паэт.** Бывай, абуджаная сэрцам, дарагая... (*кладзе трубку, абодва слухаюць песню, якая гучыць мацней на апошніх словах Алесі):*

...Бывай, смуглявая, каханая, бывай.

Стаю на ростанях былых, а з паднябесся

Самотным жаўранкам звініць і плача май.

**Сястра.**

3 дзеўчынай развітваўся юнак,

Аддаваў яе шляхам, далінам.

– Лепш бы млынам стаць...–

Падумаў так

І зрабіўся на тым месцы млынам.

Людзі жыта носяць дзень у дзень,

А драўляны млын слухмяна меле.

Замест сэрца – б'юцца жорны ў целе,

А замест крыві –

Вады струмень...

Кажа нам паданне пра яго,

Што не можа ён з тых чараў выйсці,

Як не перамеле усяго,

Што яму належала калісьці.

Як належала яму не шмат,

Дык спадзе з яго палон драўляны,

Прыйдзе зноў ён вольны да дзяўчат,

Ні ў адну яшчэ не закаханы.

А як шмат? Але гадаць не след,

Бо адзін ён ведае пра тое,

Што яму належаў цэлы свет,

Як хадзіў з дзяўчынай у жытное.

("Млын")

*Узяўшыся за рукі, смеючыся, выбягаюць на сцэну Юнак і Дзяўчына, ён дорыць ёй кветкі.*

**Дзяўчына.**

Мы хадзілі некалі сюды

Насыпаць у кайстры жалуды.

**Юнак.**

Потым ты сядзела пад дуплом

Гаспадыняй...

**Дзяўчына.**

Ты – гаспадаром.

**Юнак.**

Жалудоў дзве кайстры –

Твой пасаг...

**Дзяўчына.**

Гралі шэршні-майстры

На басах.

**Юнак.**

Пад равеснікам суровых

Продкаў

Чай пілі мы з жалудовых

Сподкаў.

**Дзяўчына**.

А цяпер?

**Юнак.**

Мінуўся гульняў час,

Сподкі замалыя ўжо для нас...

**Дзяўчына.**

А дупло для нас зацесны дом:

Цёмна ў ім,

Не свеціць ён агнём.

**Юнак.**

Мы з табою хітрымі былі,

Раскідалі попел па зямлі,

Пахавалі сподачкі ў траве...

**Дзяўчына.**

Хто цяпер у доме тым жыве?

Шэршні.

*Смеючыся, Юнак і Дзяўчына бягуць за кулісы.*

**Паэт.**

Я жыву на вуліцы Маскоўскай..

Пад вясновым громам і дажджом,

Адлюстрованы ў панелі коўзкай,

Там стаіць шматпавярховы дом.

Пакланіўшыся вясне і маю,

Кліч зязюлі ўчуўшы з-за ракі,

Кожны год у вёску ад'язджаю

Падышаць, чым дышаць землякі.

Нехта з іх, за гутаркай сяброўскай,

У мяне спытае? "Дзе жывеш?.."

Адкажу:

"На вуліцы Маскоўскай..."

(На той самай, пра якую верш.)

І, пачуўшы вуліцу такую,

Ён ласкава гладзіць вус сівы

І ўяўляе, мусіць,

Што жыву я

Недзе недалёка ад Масквы...

("Вуліца Маскоўская")

**Вядучая.** Яшчэ перад Айчыннай вайной на першай Дэкадзе беларускай літаратуры і мастацтва (1940) у Маскве ўпершыню пачулі цудоўныя вершы маладога паэта.

**Вядучы.** Высока ацаніў творы рускі пісьменнік Аляксей Талстой. Вядомы беларускі скульптар Заір Азгур расказваў:

**Сябар.** "На трыбуну ўзышоў Аркадзь Куляшоў. Пачаў чытаць свае вершы. У зале напружаная цішыня. Усіх зачараваў паэт сардэчнымі вершамі.

**Паэт.**

Успамінаецца мой ціхі край забыты,

Дзе рос, дзе першы раз рукой нясмелай

Усё, што ў юным накіпела сэрцы,

Ўсе радасці дзіцячае пары,

Ўсё горкае ў таемны сшытак вынес...

І лёгка мне было, і плакаў я,

Таму што ўсё смяялася навокал,

Таму што ў радасці не чуеш горкіх слёз.

І помніцца мне першае каханне;

3 тых пор ніколі болей не кахаў

Так шчыра, і так лёгка, і так сумна,

Як я кахаў яе – адну дзяўчыну,

Якую людзі клікалі Алесяй

(Знаць прозвішча нікому не цікава),

3 прыгожымі задумнымі вачыма,

3 якою я праходзіў курс навук

У нашай небагатай сямігодцы...

("Дарогі")

**Сябар.** Бачыў я, як захваляваўся Аляксей Талстой, як добра засвяціліся яго вочы. У перапынку ён сказаў:

– У Беларусі ёсць салавей паэзіі – гэта Куляшоў, – і, падумаўшы, дадаў. – Узрушыў мяне, сэрца маё крануў чараўнік паэзіі Куляшоў".

**Сястра.** Юнацкая летуценнасць не засланяла ад яго вялікай адказнасці за сённяшняе і будучае Радзімы, за лёс свайго народа. Паэта радуюць вялікія пераўтварэнні ў краіне і адначасова трывожыць прадчуванне суровай бітвы...

*Аддалена гучыць песня "Священная война" А. Аляксандрава.*

**Паэт.**

Як ад роднай галінкі дубовы лісток адарваны,

Родны Мінск я пакінуў,

нямецкай бамбёжкаю гнаны.

Міма дрэў, міма дрэў

Усю ноч я ішоў, – за спіною

Родны горад гарэў,

І не ведала сэрца спакою.

("Сцяг брыгады")

**Вядучы.** 24 чэрвеня 1941 г. Куляшоў пакінуў разбураны фашысцкай бамбардзіроўкай, ахоплены пажарам Мінск. Пеша прайшоў горкі шлях ад Мінска да Оршы. Цягніком даехаў да Калініна, быў пасланы ў ваенна-палітычнае вучылішча пад Ноўгарадам, а адтуль на службу ў армейскую газету "Знамя Советов".

**Вядучая**. Тое, што ўбачыў паэт у першыя дні фашысцкай навалы, уразіла душу трагізмам і нечаканасцю.

*Паэт і Юнак апранаюць шынелі.*

**Вядучы.** Ён надзеў шынель, каб бараніць Радзіму ад ворага, і прайшоў праз суровыя выпрабаванні, прыняўшы ў сэрца бязмежнае народнае гора.

**Сястра.** Боль іншых ён убіраў у сваё сэрца. Як, напрыклад, цяжка перажываў трагедыю Міная Піліпавіча Шмырова, які ў ліпені 1941 г. арганізаваў і ўзначаліў партызанскі атрад у Суражскім раёне. Партызаны ласкава называлі яго бацькам Мінаем.

*Высвечваецца фатаграфія М.П. Шмырова.*

**Крытык.** Фашысцкія каты ўзялі ў заложнікі яго дзяцей, аб'явілі славутаму камандзіру ультыматум: дзеці будуць расстраляныя, калі бацька не здасца. Сэрца бацькі было перапоўнена нязмерным горам, душу раздзіралі думкі.

*Зацямненне. У святле пражэктара бачым за сталом "Бацьку Міная" з фатаграфіяй у руках*.

**Мінай.** Дзеці мае дарагія, родныя мае. Ну як жа мне вам перадаць, як расказаць мой боль, маю бяду? Сэрца б я сваё вырваў з грудзей за вас, але як вас уратаваць, вырваць з кіпцюроў лютых сцярвятнікаў... Сотні, тысячы жыццяў мне давераны, не магу іх пакінуць на пакуты. Што прыдумаць, што рабіць? У бой ірвуцца мае хлопцы, гатовы галовы пакласці за маіх дзяцей..

*У выкананні "Песняроў" сцішана гучыць песня "Балада аб чатырох заложніках" (музыка У. Мулявіна).*

**Мінай.** Страшныя для мяне былі тыя дні і ночы. Нібыта жывыя, ценямі з магілы ўставалі, да мяне свае рукі працягвалі дзеці. Лягу, а заснуць не магу. Задрамлю на хвілінку, а мне галасы дзяцей чуюцца: выратуй з бяды, родны бацька. Адпомсці за нашы пакуты, за нашу смерць фашыстам!.. I я помсціў! Я ішоў у агонь і ў пекла. Па мне стралялі, але мяне ўжо і кулі варожыя не бралі, – у бядзе, у гневе сваім загартаваўся, жалезным, непрабіўным зрабіўся.

*Зацямненне. Промень пражэктара высвечвае Салдата, які ідзе з глыбіні сцэны.*

**Салдат.**

Ёсць пад Стараю Русаю

руская вёска Лажыны.

Там, нібы ў Беларусі,

і вербы растуць, і рабіны.

Там жаўцеюць

Прыгожыя

Краскі

За вёскай у лузе,

Там ржавеюць

Варожыя

Каскі,

Нібы ў Беларусі.

Там магіла ёсць брацкая ў лузе

за вёскай Лажыны,

Там хлапцы беларускія

чэсна галовы злажылі...

("Над брацкай магілай")

*Праходзіць, прысаджваецца на край сцэны.*

**Паэт.**

Сябры, каго вайна скасіла кулямі,

Дыханне ваша чую за спіной.

Зноў грозна, разварушанымі вуллямі,

Гудуць франты...

Не ціхне вечны бой.

("Сябры, каго вайна скасіла кулямі")

*На сцэне з'яўляюцца па чарзе дзяўчаты з аркушамі паперы, лістамі-трыкутнікамі, сярод іх Алеся.*

**Паэт.**

Да цябе шляхоў не знаю, да мяне – не знаеш ты,

Лепей нас дарогу знаюць нашы частыя лісты.

("Адказ")

**Алеся.**

Дарагі!

Не хаваю тугі:

Невясёлы мой лёс, невясёлы...

Пакідаю я родныя сёлы,

Па рэйках вязуць мяне колы

У Нямеччыну,

Нібы ў Турэччыну...

Не адна я, з дзяўчатамі, ўсіх нас вязуць

у няволю.

**Дзяўчына.**

Дарагі!..

Ліст даўгі

Я пішу на звычайнай паперы,

Не крывёю пішу, бо застыла

I ў сэрцы, і ў жылах,

А алоўка апошнім агрызкам,–

Чытай яго блізкім.

Год, як выйшаў ты з дому,

I год не пісаў ты нікому,

I мне пошта твая палявая яшчэ невядома.

А куды я пішу?

Хай мой вораг смяецца, –

Я пішу куды-небудзь мой ліст, як у песні пяецца.

Я пашлю яго ў неба, няхай ён вандруе

з вятрамі,

Можа, хмара табе яго выплесне разам з дажджамі.

**2-я дзяўчына.**

Дарагі!

Мы мінаем Дняпра берагі

I дняпроўскія хвалі.

Як нам шкода ракі,

На якую вянкі Мы заўчора кідалі;

I плылі васількі,

І танулі вянкі,

I дзяўчаты сядзелі,

А мой сіні вянок плыў удаль

Паміж хваль,

Покуль вочы глядзелі...

Мне здалося: стаіш ты

У новай

Кашулі вайсковай,

У зялёнай кашулі,

І кулі цябе не кранулі.

**3-я дзяўчына.**

Любы мой!

Развіталася сонца з зямлёй,

Пацямнелі дубровы.

3-за дубоў узыходзіць мой страшны,

мой месяц мядовы.

Васількі за акном у расе, – плачуць сінія вочы,

І няхай сабе плачуць, не бачаць мой сорам

дзявочы.

Давядзецца мне спаць, ды не так,

як яны мне хацелі,

У чужынцы на правай руцэ,

ды ў магільнай пасцелі.

Я рабыня, рабыня,

Я чорная, чорная,

Любы мой, не з табой,

А з праклятай бядой

Заручоная...

Я пішу, я прашу:

ты прыйдзі, ты адпомсці, мой мілы,

Не прашу за сябе, –

за зямлю, што нас лёгка насіла.

**4-я дзяўчына**.

Родны мой!

Час і мне развітацца з табой.

Шлях суровы, суровы...

Ці ён дойдзе,

Ці знойдзе

цябе, ліст звычайны мой, ліст папяровы.

Як не знойдзе, чытай па дарозе ад Оршы,

ад Брэста

Ліст другі,

Ліст даўгі, што на шпалах пісала нявеста.

І калі не яна, не сама, то падругі пісалі,

няйначай,

Паліваючы кожную шпалу і рэйку слязою

гарачай.

Ліст ад сэрца ўсяго

Паланяная склала дзяўчына,

Ты чытай і адказ на яго

На штыку данясі да Берліна...

("Ліст з палону")

**Паэт**. Не сустрэліся ні разу мы з табою за вайну...

**Салдат.**

Не сустрэліся ні разу мы з табою за вайну,

А твае лісты з маімі стрэчу мелі не адну.

Кожны раз на паўдарозе сустракаюцца яны:

На вайну твой ліст імкнецца,

мой спяшаецца з вайны.

("Галубкі")

*Салдат бярэ дзяўчыну за руку і ідзе за кулісы.*

**Вядучая.** Паэзія Аркадзя Куляшова шматгранная, яго вершы славяць прыгажосць роднага краю, мірнае жыццё, чалавека працоўнага подзвігу.

**Вядучы.** Большасць такіх вершаў паэт стварыў у пасляваенныя гады. Але пра што ні пісаў бы ён у мірны час, у яго творах заўсёды жыла памяць пра вайну, пакуты, строгую мерку чалавечых вартасцяў.

**Паэт.**

Вось чаму сёння,

у мірны наш дзень, пасля бою,

Рад я за песню,

што выстаяла ў барацьбе,

Але найбольш, мой патомак,

я рад за другое –

Рад, што жыццё

здабылі мы сабе і табе.

Песня мая

не красуняю-кветкай з паляны,

Песня мая пехацінцам

увойдзе ў твой дом,

Ты ёй даруй

і глыбокія шрамы і раны,

Знай, што і ім

ты сваім абавязан жыццём.

("Размова з патомкам")

*Паэт здымае шынель і кладзе яго на спінку крэсла.*

*Гучыць тэлефонны званок.*

**Сябар.** Як жывецца?

**Паэт.** Хлеб жуецца.

**Сябар.** Ты, Аркадзь, усё сваволіш рыфмай? Але ці задаволены ты сваім паэтычным жыццём.

**Паэт.**

Жыццё маё – цяжкі з гадамі бой,

І чым далей, то ўсё даўжэй прывалы,

Буксуюць вершы, быццам самазвалы…

("Элегія")

**Сябар.** Так. Скажы, а як ты разумееш, што значыць жыць шчасліва? Гэта век быць у пошуку ці лепш спакойна прайсці па жыцці?

**Паэт.**

Спакойнага шчасця

не зычу нікому:

Навошта грымотам

маланка без грому,

Навошта ручай

без пякучае смагі,

Халодная ўвага

не вартая ўвагі,

Жаданні, што прагныя

крылы згарнулі,

Зязюля без лесу

і лес без зязюлі?

("Спакойнага шчасця не зычу нікому")

*Паэт і Сябар разам кладуць трубкі тэлефонаў і слухаюць песню.*

**Юнак** (*спявае).*

Калі вясною закукуе

Зязюля ў лесе раніцой,

Ты прыгадай вясну другую,

Сустрэчы нашыя з табой.

Згадай усё, што сэрцу міла,

Што сэрцу дорага было.

Забудзь, што ўсё адгаманіла,

Адкукавала, адышло.

Згадай усё, што нам жадала

Зязюля ў гучным гушчары.

Забудзь, што ў хованкі гуляла

Жаданне з намі да зары.

Забудзь, што рэху не вярнуцца

Ні да цябе, ні да мяне.

Забудзь!.. Хай сэрцы адгукнуцца

Адно другому па вясне.

("3 далёкага")

*З'яўляецца Алеся.*

**Паэт.**

Ды вось, як першае прызнанне

Вясны маўклівым гушчаром,

Залётнай госці кукаванне

Завітвае ў дрымотны дом.

**Алеся.**

Свет абуджае кукаванне,

На поўнач гонячы зіму.

I, парушагочы маўчанне,

Я адгукаюся яму.

("Ужо даўно абрус зімовы...")

**Паэт.**

...Я не чакаў раптоўнага з'яўлення

Трывог жаданых, прадчуваных мук...

**Алеся** *(смяецца).*

Упаў да ног дзяўчынкі кошык з рук,

Рассыпаўшы суніцы ад здзіўлення.

**Паэт.**

Разгублены, я шкадаваў не іх,

Не сцежку, што вілася за сасною, –

Шкада, што адыходзіў разам з ёю

Час бесклапотных пошукаў лясных...

("Падлетак я – ад пят і да валос...")

*Алеся, смеючыся, хапае паэта за руку, прыцяг вае да сябе, зазірае ў вочы і бяжыць на другі бок сцэны.*

**Паэт**.

Чужой любві я не зайздрошчу,

Тут са сваёю нелады!

Я ў сэрцы ёй даю жылплошчу,

Ды ў ім утульна не заўжды.

Няўжо мой дар не пажаданы

І не прызнаны, сапраўды?

Тады бывай, бывай тады!

Любоў – не райскія сады,

Любоў – не дом падараваны,

Любоў – бяздомнік, прапісаны

У верным сэрцы назаўжды.

("Чужой любві я не зайздрошчу...")

**Алеся.**

Сноп апошні залатога жыта

Застаецца ў памяці палос...

Гэтак і цябе не скосіць лёс –

Мною ты не можаш быць забыты.

**Паэт.**

Нават і тады, калі імгла

Вочы мне засыпала зямлёю,

Калі б я забыты быў табою,

Мною б ты забыта не была.

("Сноп апошні залатога жыта")

**Алеся.**

Ніколі мы адной не ходзім сцежкай,

Не дзелім хлеб, і дзелім толькі соль...

**Паэт.**

Ты сустракаеш смутак мой усмешкай

I смуцішся, калі міне мой боль.

Адказваеш на мой сардэчны захад

Нязгодай, самай крыўднаю з нязгод,

Здаецца, павярніся я на захад,

Як тут жа ты павернешся на ўсход.

("Парушыўшы законы прыцягнення...")

**Алеся.**

Мне сніўся сон: я адляцела ў вечнасць

І зоркай там зрабілася між зор.

А ты, душы і цела супярэчнасць,

Жывеш – не звар'яцеў і не памёр.

("Мне сніўся сон")

**Паэт.**

Праз дзесяць год ты з'явішся з-за хмары,

Закончыўшы касмічны свой палёт...

**Алеся** *(смяецца).*

А на зямлі, па вылічэнню мары,

Гадоў міне не менш як васемсот.

**Паэт.**

Не знаю я, што, прыляцеўшы з неба,

Вачыма новых дзён убачыш ты,

А толькі не шукай, шукаць не трэба

Сярод магільных пліт маёй пліты.

**Алеся.**

Я завяжу любімую хусцінку,

Сатканую з праменняў і нябёс.

**Паэт.**

І хай нясе цябе, сваю дзяўчынку,

На лёгкіх крыльцах неўміручы лёс.

**Алеся.**

Нясе на месца тое, дзе спатканне

У нас з табой апошняе было...

**Паэт.**

Там будзе спачываць маё каханне,

Што без кахання век свой пражыло.

("Праз дзесяць год")

*Гучыць песня "Алеся".*

**Вядучая.** Алеся... Гэты вобраз праходзіць праз усю творчасць Аркадзя Куляшова. 3 гэтым імем мы сустракаемся ў многіх творах паэта, пачынаючы з верша "Бывай" і канчаючы паэмамі "Толькі ўперад" і "Далёка да акіяна". Сястра паэта Надзея Аляксандраўна расказвала *(дастае са скарбонкі ліст і чытае*): "Я вельмі добра ведала Алесю Карыткіну..."

**Сястра** *(працягвае думку вядучай).* Я вельмі добра ведала Алесю Карыткіну, гэта была вельмі прыгожая і абаяльная дзяўчына – першае і шчырае каханне юнага паэта. Памяць пра яе ён пранёс праз усё жыццё. Скончыўшы Саматэвіцкую школу, Алеся Карыткіна паехала ў Ленінград на вучобу, пасля заканчэння педінстытута ўсё жыццё настаўнічала. Аркадзь Аляксандравіч вельмі цаніў яе думку, яе тонкі літаратурны густ і дасылаў у Роўна, дзе яна жыла, свае новыя творы.

**Паэт.**

Пішу: я сведка ўсіх падзей,

Сірочых слёз, вайны, разлукі,

Жадаю шчасця для людзей...

Я знаю, што такое мукі.

("Пашанцавала тройчы мне…")

**Юнак.**

Ёсць у паэта свой аблог цалінны,

Некрануты прастор для баразён,

Дзе ён працуе з першае хвіліны

І да апошніх вечаровых дзён...

**Дзяўчына.**

Ёсць думак прагавітае насенне,

У жменю назбіранае з дарог,

Што спелага чакае ўвасаблення,

Заліўшы хваляй жытняю аблог.

**Сябар.**

Ёсць сэрца маладое, без якога –

Без палкага, жывога пачуцця –

Няма ў яго нічога: ні аблога,

Ні плённых дум, ні самаго жыцця.

**Алеся.**

І ёсць адказнасць перад строгім вершам,

Перад яго пачаткам і канцом –

Каб баразну, радком пачаўшы першым,

У сноп звязаць шаснаццатым радком.

("Ёсць у паэта свой аблог цалінны...")

**Паэт.**

Стаю і з пачуццём неўтаймаваным

Гляджу на след блакітны за кармой,

Як быццам я плыву не акіянам,

А Бесяддзю – жаданаю ракой.

("Стаю і з пачуццём неўтаймаваным...")

**Сястра.** Бесядзь – на радзіме паэта. А радзіма яго – мястэчка Саматэвічы Касцюковіцкага раёна Магілёўскай вобласці. Нарадзіўся Аркадзь Куляшоў 6 лютага 1914 г. у сям'і настаўнікаў. Магчыма, ад бацькоў ён і пачуў наступную легенду.

**Дзяўчына.**

Кажуць, што рэкі птушкамі створаны, –

Такімі малымі на першы пагляд, –

Капалі і ў дзюбах адносілі ў бор яны

Мяшэчкі з зямлёй

І ляцелі назад.

А каня гуляла і мыла іх здзекамі,

І птушкі паслалі ёй вечны праклён.

**Юнак.**

Таму і лятае яна над рэкамі

І просіць піць

Аж да сённяшніх дзён.

Канаючы ўлетку штодня на спякоце,

Той рэдкаю кропляй яна існуе,

Што хмарка, дажджом прашумеўшы

ў лістоце,

3 нябёсаў часамі пашле для яе.

**Паэт.**

Я ўпарты, не кіну пачатае справы,

Каменне крышу,

Разграбаю пяскі,

Пад кпіны аматараў лёгкае славы

Капаю рэчышча ўласнай ракі...

**Сястра.**

3 надзеяй гляджу на крыніцу спатканую.

**Паэт.**

Хачу, каб яна разлілася ракой...

**Юнак.**

Не Волгай магутнай,

Не нават Камаю...

**Паэт.**

Хоць Бесяддзю, што на радзіме маёй.

Бо прагай да працы ахоплены часта я

І сэрца абпалена смагай радка,

Бо жыць не магу,

Як каня няшчасная,

Кропляй дажджу з лесавога лістка.

("Мая Бесядзь")

**Сястра.**

Ён з юнацкіх дзён лічыўся вязнем,

Бо зарок з яго зямля ўзяла –

Ён за лёс яе прыкуты ўласным

Ланцугом пакуты да стала.

("Я з юнацкіх дзён лічыўся вязнем...")

**Паэт.**

Я – вязень твой, а ты – мая турма,

Асуджан я любоўю пажыццёва.

Зняволенне маё датэрмінова

Ты скараціць спяшаешся дарма.

**Паэт.**

Я не збягу, пазбаўлены нагляду...

**Алеся.**

Ён не збяжыць.

**Паэт.**

Не перастану ланцугом грымець...

**Сястра.**

Не перастане.

**Паэт**.

Штодзень хадзіць на шпацыр па раскладу,

Галадаваць і ў карцэры калець.

Не можаш ты мяне пазбавіць мовы...

**Юнак і Дзяўчына**.

Не можаш ты яго пазбавіць мовы...

**Паэт.**

Змяніць мой лёс уладаю сваёй,

Не ты мяне абрала...

**Усе.**

Не ты яго абрала – вязень твой

Абраў цябе на тэрмін пажыццёвы.

("Да паэзіі")

**Паэт.**

А калі ў смяротным грозным гуле

Упаду я, кінуты на дол

Ранняю хваробай альбо куляй,

І асірачу пісьмовы стол, –

Аб такім не пашкадую лёсе,

Бо, юнацкі помнячы зарок,

Паўтарыў бы зноў, каб давялося,

Я жыццё сваё за крокам крок.

**Усе.**

Паўтарыў бы зноў, каб давялося,

Ён жыццё сваё – за крокам крок.

("Я з юнацкіх дзён лічыўся вязнем...")

*Сцэнар заканчваецца на фоне гучання аўдыёзапісу песні "Алеся".*

***В.А. Буланда,***

***настаўніца беларускай мовы і літаратуры СШ № 212 г. Мінска.***

***(Роднае слова. – 2004. – № 1. – С. 54–61.)***